Bryan glo Bokke is 'n WB-buiteperd | Netwerk24
Deur Tinus van Staden 14 Maart 2019 06:41
As daar een span is waarvoor al die ander spanne sal lugtig wees by vanjaar se Wêreldbeker-rugbytoernooi, is dit Suid-Afrika.
"Want almal het verlede jaar in Wellington gesien wat kan gebeur as die Bokke op hul beste is," het die voormalige Springbok-vleuel Bryan Habana Woensdag in Johannesburg gesê.
Bryan Habana en Dan Carter by die Wêreldbeker-trofee. Foto: Tinus van Staden
Habana, wat die Bokke in drie Wêreldbeker-toernooie verteenwoordig het, glo die sege oor die All Blacks verlede jaar in Wellington, sal Suid-Afrika baie selfvertroue gee voor die Wêreldbeker-toernooi in September in Japan begin.
"Die eerste wedstryd teen Nieu-Seeland gaan groot wees, want dit kan die pad vorentoe bepaal en bepaal of jy Ierland of Skotland in die kwarteindstryd ontmoet," sê Habana.
"Voor vanjaar se Sesnasies-reeks, was Ierland volgens my die beste span in die wêreld."
Die Bokke se eerste wedstryd by dié toernooi is teen Nieu-Seeland op 21 September.
Habana sê 2018 het baie belofte getoon, al het die Bokke 'n wenrekord van slegs 50% gehad. Hy sê die breier, Rassie Erasmus, was slim om 'n klomp spelers blootstelling te gee.
"Hoe Rassie sy span gaan saamstel en wie hy gaan kies van oorsee, gaan ook bepalend wees. Daar is baie spelers wat selfvertroue het en ook ervaring het van rugby in Japan.
"Ek weet Rassie en Siya (Kolisi) sal weet daar is nog baie harde werk om te doen. Hopelik kan die Bokke goed vaar en minstens die halfeindstryde haal.
"Rassie het verlede jaar vir baie spelers kanse gegee. Dit was goed, want hy het sy net wyd gespan."
Habana sê die spelpeil van senior spelers is bitter belangrik.
"Oor die laaste paar maande was dit goed om te sien hoe senior spelers soos Willie le Roux, Duane Vermeulen, Malcolm Marx, Pieter-Steph du Toit, Siya Kolisi en Faf de Klerk regtig goed vertoon.
Rassie het verlede jaar vir baie spelers kanse gegee. Dit was goed, want hy het sy net wyd gespan.
"Dan het jy ook jong spelers soos Embrose Papier wat na vore getree het.
"Rassie sal wil hê die volgende groep spelers druk hul stempel in die Superrugby-reeks af vanjaar."
'n Paar sleutelspelers van die Bulle het veral Habana se oog getref.
"Daar is 'n paar ouens wat baie goed vaar, soos Handré Pollard, wie se spelpeil uitstekend is. Hy wys ook goeie leierskap vir die Bulle.
"Schalk Brits, op die jong ouderdom van 37, is ook besig om die wêreld aan die brand te speel.
"Ek dink Rassie sal 'n goeie idee hê oor hoe sy ideale beginspan of 23-tal lyk, maar die volgende groep spelers tree ook na vore."